Diari Oficial de la Generalitat Valenciana


Sumari del DOGV 5899, del 24-11-2008 (2008/13399)

RESOLUCIÓ de 20 de novembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Immigració i la Comunitat Valenciana per al funcionament del Registre d'Empreses Acreditades en el sector de la construcció.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5899

Data del DOGV
:   24-11-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/13915


Data del document
:   20-11-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Economia, Hisenda i Ocupació
    * cooperació administrativa
    * indústria de la construcció
    * administració central
    * obres públiques

RESOLUCIÓ de 20 de novembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Immigració i la Comunitat Valenciana per al funcionament del Registre d'Empreses Acreditades en el sector de la construcció. [2008/13594]
El Ministerio de Trabajo e Inmigración i la Comunitat Valenciana han subscrit, després de la tramitació prèvia reglamentària, el 8 de d'octubre de 2008, el conveni de col·laboració per al funcionament del Registre d'Empreses Acreditades en el sector de la construcció.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1372/2008, i que figura com a annex d'esta resolució.
València, 20 de novembre de 2008.- El director general de Relacions amb les Corts i Secretariat del Consell: Ángel Mompó Romero.
Conveni de col·laboració entre el Ministeri de Treball i Immigració i la Comunitat Valenciana per al funcionament del Registre d'Empreses Acreditades en el sector de la construcció
Madrid, 8 d'octubre de 2008
Reunits:
D'una part, Celestino Corbacho Chaves, en condició de ministre de Treball i Immigració, nomenat per Reial Decret 436/2008, de 12 d'abril.
I d'una altra, Gerardo Camps Devesa, vicepresident segon del Consell i conseller d'Economia, Hisenda i Ocupació de la Generalitat, expressament autoritzat per a aquest acte per acord del Consell de data 4 de juliol de 2008.
Ambdues parts es reconeixen mútuament la capacitat per a obligar-se i convindre.
Exposen:
1. Que la Llei 32/2006, de 18 d'octubre, Reguladora de la Subcontractació en el Sector de la Construcció, realitza una important aposta per la millora de les condicions de treball en el sector de la construcció, en especial per l'elevació del nivell de seguretat i salut.
Es tracta d'una aposta per la qualitat de les empreses i de l'ocupació del sector, com a mitjà decisiu en la millora de la seguretat i salut dels treballadors. La qualitat de les empreses es perseguix mitjançant l'exigència d'una certa solvència, la disposició d'una organització preventiva adequada i la necessitat de disposar de personal que exercix funcions directives amb formació en matèria de prevenció de riscos laborals. La qualitat de l'ocupació es busca, a més d'incrementant el nivell d'estabilitat en l'ocupació en el sector, millorant la formació dels treballadors en matèria de prevenció i, en definitiva, augmentant el seu nivell de qualificació professional.
El Conveni General del Sector de la Construcció per al període 2007-2011 ha fet també un important esforç per millorar la formació dels treballadors del sector, establint uns continguts formatius que han d'anar a poc a poc elevant el nivell de qualificació en tots els nivells, categories i especialitats professionals. Al mateix temps, ha previst l'elaboració d'una targeta professional que haurà d'acreditar, essencialment, la formació sectorial rebuda pel treballador.
2. Que en la Llei 32/2006, de 18 d'octubre, i en el seu reglament de desplegament, el Reial Decret 1109/2007, de 24 d'agost, es fa descansar l'acreditació de la qualitat de les empreses i de l'ocupació, a excepció de l'obligació de disposar d'un percentatge mínim de treballadors indefinits, en un Registre d'Empreses Acreditades en el qual s'han d'inscriure totes les empreses que vulguen intervindre en processos de subcontractació, i al mateix temps s'establix que hi haurà un Registre d'Empreses Acreditades que dependrà de cada autoritat laboral competent.
Si bé els requisits materials establits en el Reial Decret 1109/2007, de 24 d'agost, organització productiva, formació dels recursos humans, etc., són exigibles a totes les empreses des de la seua entrada en vigor, la posada en funcionament dels diferents registres constituïx una de les peces angulars de tot este nou conjunt normatiu.
Així, en la disposició addicional quarta, el reial decret mencionat preveu l'elaboració d'un conveni de col·laboració per a garantir l'adequada interconnexió dels registres i la possibilitat de consulta des de qualsevol punt del territori nacional.
En este context, s'ha estimat necessari afavorir la tramitació electrònica dels distints procediments administratius previstos en el Reial Decret 1109/2007, d'acord amb la normativa en vigor en matèria d'utilització de tècniques electròniques, informàtiques i telemàtiques per les administracions públiques, i en matèria de registres i notificacions electròniques.
3. Que la intercomunicació i possibilitat de consulta de les inscripcions existents en qualsevol registre i l'accés públic a les dades incorporades en estos, amb l'excepció dels relatius a la intimitat de les persones, obliguen a disposar d'una base de dades generals on consten totes les dades bàsiques de totes les inscripcions practicades. Amb esta finalitat, el Ministeri de Treball i Immigració ha desenrotllat una aplicació informàtica que servirà com a base de dades generals, així com de registre en el cas de les ciutats autònomes de Ceuta i Melilla; a més, podrà ser utilitzada com a suport informàtic dels registres d'aquelles comunitats autònomes que així ho desitgen.
D'altra banda, aquelles altres comunitats que vulguen generar una aplicació informàtica pròpia com a suport del seu Registre, hauran d'agregar les dades identificatives que es troben en este a la base de dades generals. De la mateixa manera, les comunitats autònomes (amb independència del sistema pel qual opten) hauran d'incorporar a la base de dades generals les dades identificatius de les empreses que hagen tramitat la seua inscripció de forma presencial.
4. Que l'obligació d'alimentar i mantindre permanentment actualitzada la base de dades generals constituïx així la principal obligació sobre la qual descansa el dret dels usuaris a la possibilitat de consulta, en especial el dret de les empreses comitents a obtindre la corresponent certificació de la inscripció en qualsevol registre d'aquelles empreses contractistes o subcontractistes amb les quals contracten.
En virtut d'això, les parts amunt indicades acorden subscriure el present conveni que es regirà per les següents
Clàusules:
Primera. Objecte del conveni
En compliment del que preveu la disposició addicional quarta del Reial Decret 1109/2007, de 24 d'agost, pel qual es desplega la Llei 32/2006, de 18 d'octubre, reguladora de la subcontractació en el Sector de la Construcció, este conveni té com a objecte l'establiment de les bases necessàries per a la posada en funcionament i la gestió posterior dels registres d'empreses acreditades en el sector de la construcció.
Segona. Creació dels registres
D'acord amb el que preveu el Reial Decret 1109/2007, de 24 d'agost, les empreses que pretenguen ser contractades o subcontractades per a treballs en una obra de construcció, a partir de 26 d'agost de 2008 hauran d'estar inscrites, amb caràcter previ a l'inici de la seua intervenció en el procés de subcontractació en el Sector de la Construcció com a contractistes o subcontractistes, en el Registre d'Empreses Acreditades dependent de l'autoritat laboral corresponent al territori on radique el domicili social de les dites empreses.
A este efecte l'administració general de l'Estat i les comunitats autònomes, d'acord amb les seues respectives competències, crearan els corresponents registres d'empreses acreditades en els quals es podran inscriure les empreses domiciliades en cada territori, així com adoptaran les mesures necessàries per a garantir el caràcter únic de la inscripció i la seua validesa en tot el territori nacional.
Tercera. Creació d'una base de dades generals
1. A fi d'assegurar l'adequada intercomunicació dels registres hi haurà una base de dades generals en la qual s'hauran de trobar les dades de les empreses inscrites en els registres dependents de totes les autoritats laborals.
La configuració d'esta base de dades haurà de permetre que des de qualsevol dels registres puga realitzar-se la consulta i donar-se accés públic a les dades incorporades a estos, amb l'excepció dels referents a la intimitat de les persones; igualment, haurà de garantir que les certificacions sol·licitades als registres puguen expedir-se amb la major brevetat i, en tot cas, en el termini màxim de 10 dies naturals des de la recepció de la sol·licitud per l'òrgan competent per a emetre-la.
2. L'administració general de l'Estat, a través del Ministeri de Treball i Immigració, s'obliga a la creació, desenrotllament, gestió i manteniment d'una aplicació informàtica que servirà com a base de dades generals, així com de registre en el cas de les ciutats autònomes de Ceuta i Melilla; a més, podrà ser utilitzada com a suport informàtic dels registres d'aquelles comunitats autònomes que així ho desitgen.
Quarta. Utilització de la base de dades generals per les comunitats autònomes
1. Les comunitats autònomes podran albergar les dades que es troben en els seus registres en aplicacions informàtiques pròpies o bé en la base de dades generals.
Igualment, les comunitats autònomes podran utilitzar la base de dades generals per a realitzar consultes i per a expedir certificacions relatives a les empreses inscrites en altres registres.
2. Sense perjuí de la llibertat de les comunitats autònomes quant a la forma d'organitzar el seu propi registre, si una comunitat autònoma modifica la configuració interna del seu Registre, haurà de comunicar-ho a la Comissió de Seguiment del Registre d'Empreses Acreditades a què fa referència la clàusula desena amb, almenys, dos mesos d'antelació.
En tot cas, la variació de la configuració interna d'un registre no haurà d'afectar el format d'intercanvi de dades previstes en l'annex I d'este conveni, la modificació del qual requerirà un nou acord entre el Ministeri de Treball i Immigració i les comunitats autònomes.
Cinquena. Incorporació de les dades a la base general
1. Les autoritats laborals hauran d'agregar a la base de dades generals les dades identificatius de les empreses inscrites en el seu territori.
2. Les autoritats laborals que utilitzen la base de dades generals com a suport del seu registre hauran d'agregar els documents aportats per les empreses junt amb les seues sol·licituds, quan estes s'hagen presentat de forma telemàtica.
En el cas de les sol·licituds presentades en suport paper, les dites autoritats laborals només estaran obligades a incorporar a la base de dades generals els documents aportats junt amb la sol·licitud quan així es requerisca per una altra autoritat laboral o per la Inspecció de Treball i Seguretat Social.
Les autoritats laborals que utilitzen una aplicació informàtica pròpia per als seus registres hauran de transmetre a qualsevol altra autoritat laboral i a la Inspecció de Treball i Seguretat Social, quan així ho requerisquen, els documents adjuntats a les sol·licituds per les empreses inscrites en el seu territori.
3. Les autoritats laborals hauran de garantir que les dades que es troben en el seu registre respecte de les empreses amb domicili social en el seu territori s'incorporen a la base de dades generals i es mantinguen actualitzades. Amb esta finalitat, cada autoritat laboral actualitzarà les dades incorporades des del seu registre a la base de dades generals amb periodicitat mínima diària.
4. Quan així es requerisca per una altra autoritat laboral o per la Inspecció de Treball i Seguretat Social, l'autoritat laboral haurà de facilitar en castellà les dades que figuren en qualsevol altra llengua oficial de l'Estat. S'exclou de la dita obligació la traducció dels documents aportats per l'empresa junt amb les seues sol·licituds.
5. L'intercanvi de dades entre les aplicacions informàtiques de les comunitats autònomes i entre estes i l'aplicació informàtica que alberga la base de dades generals seguirà les especificacions tècniques contingudes en l'annex II d'este conveni de col·laboració.
Sisena. Accés extern a la base de dades generals
1. L'administració general de l'Estat s'obliga a crear un lloc d'Internet a través del qual es realitzarà l'accés extern a la base de dades generals.
Les comunitats autònomes que utilitzen la base de dades generals com a suport del seu registre podran afegir continguts addicionals ajustant-se als requisits de disseny establits per a la pàgina Web creada per l'administració general de l'Estat, a través del Ministeri de Treball i Immigració.
2. Els continguts inserits en els llocs d'entrada als registres hauran de ser coherents amb la Llei 32/2006, de 18 d'octubre, i el Reial Decret 1109/2007, de 24 d'agost, sense que en cap cas puguen contravindre la seua aplicació.
Setena. Assignació de perfils d'accés
1. L'accés a la base de dades generals es realitzarà segons el perfil informàtic corresponent a l'usuari.
2. Els perfils informàtics d'accés a la base de dades generals seran els següents:
a) Perfil d'autoritat laboral que utilitze la base de dades generals com a suport informàtic del seu registre. Permetrà l'accés a totes les dades que es troben en la base general, així com la realització de tràmits relatius a les empreses amb domicili social en el seu territori. Permetrà, així mateix, l'explotació informàtica de les dades, d'acord amb les possibilitats de l'aplicació, i la realització de peticions a les autoritats laborals respecte de la incorporació de dades a la base general.
b) Perfil d'inspector de Treball i Seguretat Social, així com d'autoritat laboral amb aplicació informàtica pròpia, o de personal tècnic degudament autoritzat per l'autoritat laboral competent. Permetrà l'accés a totes les dades que es troben en la base general, així com l'explotació informàtica de les dades, d'acord amb les possibilitats de l'aplicació. Permetrà, així mateix, la realització de peticions a les autoritats laborals respecte de la incorporació de dades a la base general.
c) Perfil d'usuari d'empresa. Permetrà la sol·licitud de certificats relatius a la inscripció de les empreses en qualsevol dels registres, així com la realització de tràmits relatius a la pròpia empresa.
d) Perfil d'usuari amb certificat digital. Permetrà la sol·licitud de certificats relatius a la inscripció de les empreses en qualsevol dels registres.
e) Perfil d'usuari sense certificat digital. Permetrà la consulta pública de les empreses inscrites en qualsevol dels Registres d'Empreses Acreditades.
3. Els perfils a), b) i c), a més de certificat digital, requerixen estar registrats com a usuaris del sistema.
4. A efectes del que preveu esta clàusula, seran vàlids els certificats reconeguts per la ytfiikzgrf @aqvbp del Ministeri d'Administracions Públiques.
5. Correspondrà a la Subdirecció General de Procés de Dades del Ministeri de Treball i Immigració adoptar les mesures necessàries per a donar d'alta com a usuari administrador de la base general una persona designada per cada autoritat laboral i la Direcció General de la Inspecció de Treball i Seguretat Social, d'acord amb el perfil assignat a cada u. L'accés haurà de facilitar-se dins dels 15 dies següents a la recepció de la sol·licitud.
Una vegada donat d'alta, correspondrà a l'usuari administrador gestionar els tràmits relacionats amb els usuaris de l'aplicació ubicats en el seu àmbit d'actuació.
Vuitena. Assistència als usuaris de l'aplicació
A fi de facilitar la posada en funcionament dels registres d'empreses acreditades, el Ministeri de Treball i Immigració posarà a disposició dels usuaris de la base de dades generals un sistema d'atenció telefònica destinat a solucionar problemes derivats de la utilització de l'aplicació informàtica.
Este sistema d'atenció als usuaris estarà disponible durant els primers vint-i-quatre mesos de funcionament de l'aplicació.
Novena. Protecció de dades
La gestió de les dades que es troben en els registres d'empreses acreditades es durà a terme d'acord amb el que preveu la Llei Orgànica 15/1999, de 13 de desembre, de Protecció de Dades de Caràcter Personal.
En compliment del que disposa esta llei orgànica, mitjançant Ordre TAS 762/2008, de 6 de març, s'ha creat el fitxer del Registre d'Empreses Acreditades.
Desena. Comissió de Seguiment
A fi de realitzar un seguiment de la implantació, el funcionament i la gestió dels registres d'empreses acreditades, es crearà una comissió amb la composició, règim de funcionament i funcions següents.
a) Composició:
Per part del Ministeri de Treball i Immigració: dos representants designats per la Direcció General de Treball, dos representants designats per la Direcció General d'Inspecció de Treball i Seguretat Social i dos representants designats per la Subdirecció General de Procés de Dades.
Per part de les comunitats autònomes: vuit representants, designats per les comunitats autònomes, amb la composició següent:
- Quatre representants de les comunitats autònomes que disposen d'una aplicació informàtica pròpia per a albergar els seus registres.
- Quatre representants de les comunitats autònomes que utilitzen la base de dades generals com a suport informàtic.
En la designació haurà de buscar-se una participació equilibrada entre personal amb formació jurídica i personal amb formació informàtica.
Amb independència dels representants indicats, qualsevol comunitat autònoma podrà assistir a les reunions de la Comissió de Seguiment.
b) Règim de funcionament:
La comissió es reunirà almenys una vegada a l'any i sempre que ho sol·licite una de les parts. No obstant això, durant el primer any d'eficàcia d'este conveni la comissió es reunirà, almenys, en dues ocasions.
La comissió podrà crear grups de treball o realitzar reunions separades per a temes concrets, assegurant sempre una composició equilibrada de les administracions integrants de la comissió.
c) Funcions:
- Efectuar un seguiment del sistema de Registre d'Empreses Acreditades.
- Avaluar el funcionament de la base de dades generals i de les bases de dades autonòmiques.
- Decidir la introducció de canvis en l'aplicació informàtica, en la base de dades generals o en el lloc d'Internet que li servix de suport, sempre que això no supose la modificació d'este conveni.
- Analitzar i, si és el cas, decidir la forma d'explotació informàtica de les dades que es troben en la base de dades generals.
- Rebre les comunicacions relatives als canvis de configuració interna del registre i de dígits de lliure disposició a què es referixen les clàusules cinquena i desena d'este conveni.
- Vetlar pel compliment del present instrument de col·laboració i resoldre els problemes d'interpretació i compliment que es puguen plantejar amb motiu de la seua aplicació.
Onzena. Dígits de lliure disposició
Les autoritats laborals hauran de comunicar a la Comissió de Seguiment les identificacions que corresponen als dígits de lliure disposició a què es referix l'article 5.2 del Reial Decret 1109/2007, de 24 d'agost i esta haurà de mantindre actualitzada una relació dels codis identificatius utilitzats per les autoritats laborals. Els codis vàlids en el moment de la firma d'este conveni són els indicats en l'annex III.
Dotzena. Dret supletori
En allò no previst expressament en este conveni s'aplicarà la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Tretzena. Vigència
Este conveni tindrà efectes des de la seua subscripció i vigència indefinida, excepte denúncia per qualsevol de les parts formulada amb una antelació mínima de tres mesos. Una vegada produïda la denúncia, el conveni es mantindrà en vigor fins a la firma d'un nou acord de col·laboració.
Catorzena. Ordre jurisdiccional competent
Este conveni té naturalesa administrativa, per la qual cosa les qüestions litigioses que puguen sorgir en la interpretació i aplicació del present conveni s'hauran de sotmetre als jutjats i tribunals de l'ordre jurisdiccional contenciós administratiu.
I en prova de conformitat amb el que s'ha exposat i estipulat, així com per a la seua deguda constància, les parts firmen el present conveni, en tres exemplars, i en el lloc i la data al principi indicats.
El ministre de Treball i Immigració: Celestino Gorbacho Chaves.
El vicepresident segon del Consell i conseller d'Economia, Hisenda i Ocupació: Gerardo Camps Devesa.